ABO-veiling op Onze Rust gehou | Netwerk24
Deur Marietjie Gericke 02 September 2019 05:48
'n Anglo-Boereoorlogherdenkingsveiling word op Erfenisdag, Dinsdag 24 September, op die Onze Rust-landgoed buite Bloemfontein gehou.
Die veiling word gehou vir die 120ste herdenking van die Anglo-Boereoorlog. 'n Deel van die opbrengs is bestem vir Volksblad se Omgeefonds.
Oudhede soos dié uitsonderlike buffet uit die 19de eeu sal opgeveil word. Dit het agt pote.
Hierdie afdruk van pres. Paul Kruger en pres. M.T. Steyn sal ook opgeveil word. Kruger en Steyn was onderskeidelik leiers van die twee Boere-republieke wat in die Anglo-Boereoorlog teen die Britte geveg het.Foto: Verskaf
Dié emalje-waskom, -beker en -emmer sal ook opgeveil word. Dit kom uit die era van die Anglo-Boereoorlog. Foto: Verskaf
Jackie Steyn, wat saam met haar man, adv. Colin Steyn, besluit het om die veiling te hou, sê dit word op Erfenisdag gehou om almal 'n kans te gee om dit by te woon.
Dit word gehou met die samewerking van Jeandré Smith van Nico Smith Afslaers en begin om 11:00.
'n Maksimum van 120 items wat vooraf ingeskryf is, sal opgeveil word.
Verkopers moet die items self by die veiling besorg en kopers moet dit self wegneem.
Dié hout-wakis dateer van 120 jaar gelede.Foto: Verskaf
Die binnekant van die hout-wakis. Foto: Verskaf
Nog 'n wakis wat uit die Anglo-Boereoorlog dateer en onder die hamer gaan kom. Foto: Verskaf
'n Koolstoof wat in 'n Boerehuis gebruik is. Van dié stowe sal ook op 24 September opgeveil word. Foto: Verskaf
Nico Smith Afslaers is verantwoordelik vir die boekhouding, rekonsiliasie en oorbetaling aan die Omgeefonds. Die koperskommissie van 15% word aan die Omgeefonds afgestaan.
Enigiemand kan 'n item inskryf. Dit sal deur 'n komitee gekeur word. Die komitee sal ook 15 uitstallers kies wat hul ware by die geleentheid sal kan vertoon. Dit kos R300 per stalletjie.
Daar sal ook 'n bagasiebakverkoping wees. Mense is welkom om items te bring wat hulle so wil verkoop. Dit sal ook deur die komitee gekeur word. Die koste hiervan is R50.
Vir ontspanning sal daar 'n biertuin, teetuin, verversings, tente en stoele wees.
Steyn sê dit sal 'n geleentheid wees vir die hele gesin, ook die grootouers.
Versamelaars, veilinggeesdriftiges, stokperdjie-entoesiaste, bagasiebakverkopers en snuffelaars is almal welkom.
Mense wat items vir die veiling wil inskryf, 'n stalletjie wil hê of aan die bagasiebakverkoping wil deelneem, moet foto's en beskrywings per e-pos stuur na Betsie Roux by ar43@mweb.co.za.